
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 22.10.2012                                                                                                                                                                                                                                  Pl-x 436/2012


     R A P O R T  SUPLIMENTAR
     asupra 
                 propunerii legislative privind unele măsuri pentru degrevarea instanţelor judecătoreşti, precum şi pentru pregătirea punerii în aplicare a Legii nr.134/2010 privind Codul de procedură civilă

        

 În temeiul dispoziţiilor art. 95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu propunerea legislativă privind unele măsuri pentru degrevarea instanţelor judecătoreşti, precum şi pentru pregătirea punerii în aplicare a Legii nr.134/2010 privind Codul de procedură civilă, trimisă cu adresa nr. Pl-x 436 din 16 octombrie 2012, înregistrată sub nr.31/841 din 17 octombrie 2012.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 15 octombrie 2012.

Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 783 din 8 octombrie 2012.
Comisia pentru muncă şi protecţie socială a avizat favorabil propunerea legislativă, conform avizului nr. 27/301 din 3 octombrie 2012.

Iniţiativa legislativă are ca obiect de reglementare instituirea unor măsuri pentru degrevarea instanţelor judecătoreşti, cât şi pentru punerea în aplicare a Legii nr.134/2010 privind Codul de procedură civilă, în concordanţă cu recomandarea cuprinsă în Raportul Comisiei Europene către Parlamentul European şi Consiliului privind progresele înregistrate de România în cadrul Mecanismului de Cooperare şi Verificare din 18 iulie 2012 privind continuarea reformei înaltei Curţi de Casaţie şi Justiţie.

Astfel, potrivit Expunerii de motive, se propun modificări ale Codului de procedură penală în materia strămutării, eliminarea anumitor motive de recurs care vor fi analizate în cadrul căii de atac a apelului, stabilirea competenţei teritoriale de soluţionare a plângerilor în funcţie de domiciliul contravenientului.

Totodată, propunerea legislativă vizează modificarea unor acte normative, cum ar fi cele în materie electorală, în sensul eliminării din sarcina instanţelor a obligaţiei de arhivare a buletinelor de vot, sau instituirea unor noi proceduri administrative de restituire a taxei pentru emisiile poluante provenite din autovehicule, modificarea Legii nr.53/2003-Codul muncii şi a Legii dialogului social nr.62/2011.

Cu referire la măsurile de ordin legislativ necesare punerii în aplicare a noului Cod de procedură civilă, se propune amânarea intrării în vigoare a dispoziţiilor acestui cod privitoare la desfăşurarea cercetării procesului şi la dezbaterea fondului în camera de consiliu. În ceea ce priveşte procesele pornite începând cu data de 1 februarie 2013 şi până la data de 1 ianuarie 2016, cercetarea procesului şi, după caz, dezbaterea fondului urmează a se desfăşura în şedinţă publică. Totodată, se stabileşte, cu caracter tranzitoriu, obligativitatea desfăşurării procedurii scrise în căile de atac de către instanţa de control judiciar. De asemenea, se propune ca, în perioada 1 februarie 2013 - 31 decembrie 2015, hotărârile pronunţate asupra cererilor evaluabile în bani în valoare de până la 1.000.000 lei inclusiv să nu fie susceptibile de a fi atacate cu recurs, iar de la data de 1 ianuarie 2016 să se revină la pragul valoric de 500.000 lei inclusiv, consacrat de noul cod.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată în şedinţa din                 22 octombrie 2012. 
La dezbaterea propunerii legislative au participat, în calitate de invitaţi, din partea Ministerului Justiţiei, domnul Florin Aurel Moţiu – secretar de stat, doamna Alina Rădoi – director, doamna Alina Barbu – şef serviciu, doamna Anişoara Ştefănescu şi domnul Decebal Ghinoiu – consilieri la Direcţia elaborare acte normative, din partea Consiliului Superior al Magistraturii, domnul Mircea Aron – judecător, domnul Adrian Bordea – judecător şi doamna Andreea Uzlău – şef SLD, din partea Înaltei Curţi de Casaţie şi Justiţie doamna Rodica Aida Popa – vicepreşedinte, doamna Eugenia Marin – judecător SCAF şi domnul Ionel Barbă – judecător SCAF. 
Din numărul total de 23 membri ai Comisiei juridice, de disciplină şi imunităţi au participat la dezbateri 14 deputaţi.
În urma examinării iniţiativei legislative şi a opiniilor exprimate de către membrii Comisiei şi de către invitaţi, s-a hotărât, cu unanimitate de voturi, să se supună plenului Camerei Deputaţilor, spre dezbatere şi adoptare,  propunerea legislativă privind unele măsuri pentru degrevarea instanţelor judecătoreşti, precum şi pentru pregătirea punerii în aplicare a Legii nr.134/2010 privind Codul de procedură civilă, cu amendamentele admise, care sunt redate în Anexa la prezentul raport. 
Plenul Camerei Deputaţilor, în şedinţa din 22 octombrie 2012 a hotarât retrimiterea poziţiei nr. 62 din raport Comisiei juridice, în temeiul art. 70 din Regulamentul Camerei Deputaţilor, republicat, cu modificările şi completările ulterioare, în vederea unei noi dezbateri.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată în şedinţa din                 22 octombrie 2012. 

La dezbaterea propunerii legislative a participat, în calitate de invitat, din partea Ministerului Justiţiei, domnul Florin Aurel Moţiu – secretar de stat.

În urma reexaminării poziţiei nr. 62 din raportul iniţial, şi a opiniilor exprimate de către membrii Comisiei şi de către invitat, s-a hotărât, cu unanimitate de voturi, să se supună plenului Camerei Deputaţilor, spre dezbatere şi adoptare,  propunerea legislativă privind unele măsuri pentru degrevarea instanţelor judecătoreşti, precum şi pentru pregătirea punerii în aplicare a Legii nr.134/2010 privind Codul de procedură civilă, cu amendamentul admis, care este redat în Anexa la prezentul raport. 
În raport cu obiectul şi conţinutul său, propunerea legislativă face parte din categoria legilor organice. 
                                           VICEPREŞEDINTE,                                             SECRETAR,                                                                 

                                            Florin IORDACHE                                       Gabriel ANDRONACHE

              Şef serviciu,

          Nicoleta Grecu
Anexa nr. 1
AMENDAMENT ADMIS:
	Nr.

crt.iniţial
	Text în vigoare
	Text iniţiativă legislativă
	Text Comisie

(autorul amendamentului)
	Motivaţia 

	62
	
	Art. 10. – (1) Dispoziţiile Legii nr. 134/2010 privind Codul de procedură civilă, republicată, privind cercetarea procesului şi, după caz, dezbaterea fondului în camera de consiliu se aplică proceselor pornite începând cu data de 1 ianuarie 2016.

	Art. 16. – Nemodificat.
	

	
	
	(2) În procesele pornite începând cu data de 1 februarie 2013 şi până la data de 31 decembrie 2015, cercetarea procesului şi, după caz, dezbaterea fondului se desfăşoară în şedinţă publică, dacă legea nu prevede altfel.


	Nemodificat.

